VIKTIG INFORMASJON OM KORONAREGLAR OG TILTAK

**Til alle foreldre til barn på mellomtrinnet og ungdomsskulen i Kviteseid kommune**

*Eg sender dette brevet til de som har barn på mellomtrinnet og ungdomsskulen. Eit anna brev blir sendt ut til dei som har barn i småskulen og i barnehagen. Breva er litt forskjellige. Foreldre som mottar begge breva må lese begge breva. Det er litt forskjellige reglar for barn over og under 10 år.*

Skulen har starta opp igjen etter sommaren. Heile 2020 har blitt påverka av korona på ein eller annan måte. Vi må alle saman fortsette dugnaden med å unngå smitte av både korona, men også av alle andre luftvegsinfeksjonar. Det er viktig å redusere alle formar for luftvegssmitte i samfunnet, sidan det er vanskeleg å skilje symptoma på lett koronasmitte frå symptoma på lett luftvegssmitte.

For at barnehagane, skulene og arbeidsplassane skal kunne vere i drift, så må mange reglar heldast. Heile samfunnet blir styrt etter tre grunnpilarar for å hindre smittespreiing i Noreg. Desse tre pilarane er at sjuke personar ikkje skal vere i barnehage, skule eller på jobb, at alle må halde god hygiene, både handhygiene og hostehygiene, og at ein skal ha redusert kontakt og halde naudsynt avstand.

Dette brevet handlar vidare om den fyrste av desse grunnpilarane. Kva er sjukdom, når er ein frisk, kven skal testast og når kan ein tilbake i barnehage, skule eller på jobb. Avstand- og hygienetiltaka reknar eg med er godt kjent hos alle nå.

Kven er sjuke?

Alle med symptom på luftvegssmitte reknast som sjuke. Det kan vere hoste, feber, sår hals eller nyoppstått snørr som er symptom. Det er nok å ha eit av symptoma, og ein skal vere heime for å ikkje spreie smitte til andre. Alle som har symptom i over to døgn skal teste seg. Dei som har alvorlege symptom og er alvorleg sjuke, skal sjølvsagt kontakte lege og teste seg før.

Skal barn testas for korona?

Ja, det skal dei. Dersom barnet har symptom over to dagar, er anbefalinga å teste barnet. Ring til legekontoret for å avtale tidspunkt for testing, tlf. 350 68 250. Det blir gjennomført testing ca. kl. 11:00 kvar dag, men ring på førehand slik at legekontoret kan registrere kven det gjeld og fylle ut naudsynte skjema i forkant.

Når skal barna tilbake til skulen?

Her er det fleire kriterium som ALLE må vere oppfylt. Barnet skal, dersom det er sjukt i over 48 timar ta ein koronatest. Barnet har ikkje lov til å gå tilbake til skule før svaret på denne prøva er klart, og prøva viser at barnet ikkje er koronasmitta. Det vil i praksis seie at medan ein ventar på testresultatet er barnet i karantene. I karantenetida får barnet ikkje lov til å ta imot eller dra på besøk til andre. Barnet har ikkje lov til å delta på fritidsaktivitetar i denne perioden. Resten av husstanden er, dersom dei er friske, ikkje i karantene.

I tillegg til negativt resultat, må barnet også vere heilt symptomfri før han/ho får koma tilbake til skulen. Det er med andre ord ikkje nok at koronatesten er negativ.

Kva med langvarige luftvegssymptom? Må barnet vere borte i fleire veker?

Ein ordinær luftvegsinfeksjon kan ta to til tre veker utan at det er noko ekstraordinært med det. Det kan med andre ord bli langvarige opphald heime. Barn over 10 år er å sjå på som vaksne med omsyn til reglar for korona. Dei skal ha negativ prøve OG skal vere symptomfrie før dei vender tilbake til skulen. Nokre gonger er luftvegsinfeksjonar kortvarige. Dersom det ikkje er symptom når det har gått 48 timar, er det ikkje naudsynt å ta ein koronatest. Dersom ein blir symptomfri medan ein ventar på prøvesvaret, så må ein ha prøvesvaret før ein får lov til å gå tilbake i skulen.

Nokre har luftvegsinfeksjonsliknande plager, men har ikkje luftvegsinfeksjon. Nokre kan vere allergiske for planter, dyr eller anna. Dersom luftvegssymptomplagene forsvinn med allergimedisin, så er det mest sannsynleg ein allergi og ikkje luftvegsinfeksjon. Allergikarar skal ta allergimedisin og ikkje vere heime frå skulen.

Kvifor må det vere så strenge reglar, sjølv i Kviteseid kommune, kor vi ennå ikkje har fått påvist koronasmitte?

* Vi har ikkje fått kjent koronasmitte, og vi vil heller ikkje ha det
* Dei som jobbar i skulen blir utsett for luftvegssmitte når barna har luftvegssmitte. Dei har ikkje lov til å møte opp på jobb om dei har symptom på luftvegssmitte. Utan tilsette, kan vi ikkje drifte barnehage og skule.
* Dersom eit barn i barnehagen eller skulen har luftvegssmitte, kan andre barn bli smitta. Dei andre barna trekker smitta heim til sine familiar. Mange foreldre har kritiske jobbar i kommunen. Vi må unngå sjukefråvær på KOS, i heimesjukepleia, i teknisk etat, i skulane og barnehagane m.m.

Med helsing

Anne Ruth Syrtveit Mikalsen, Kommuneoverlege i Kviteseid